เตือนไม่ยื่นภาษีโดนปรับ
สรรพากรเข้มบริษัทไม่ยื่นภาษีกลางปีโดนปรับ เตือนอย่าหมกเม็ดกำไร ตรวจเจอปรับเพิ่ม จี้ยื่นออนไลน์ภายในวันที่ 8 ก.ย.
7 ก.ย. 2559

สรรพากรเข้มบริษัทไม่ยื่นภาษีกลางปีโดนปรับ เตือนอย่าหมกเม็ดกำไร ตรวจเจอปรับเพิ่ม จี้ยื่นออนไลน์ภายในวันที่ 8 ก.ย. 
แหล่งข่าวจากกรมสรรพากร เปิดเผยว่า ขณะนี้ผู้มีหน้าที่ยื่นแบบ ภ.ง.ด.51 ที่ต้องยื่นเสียภาษีเงินได้นิติบุคคลครึ่งปี 2559 สำหรับรอบระยะเวลาบัญชีที่เริ่มในหรือหลังวันที่ 1 ม.ค. 2559 ทั้งบริษัทหรือห้างหุ้นส่วนนิติบุคคลที่มีหน้าที่เสียภาษีเงินได้นิติบุคคลหรือกิจการร่วมค้าจะต้องยื่นผ่านระบบออนไลน์ภายในวันที่ 8 ก.ย.นี้ หากดำเนินการล่าช้าต้องระวางโทษปรับทางอาญาตามมาตรา 35 แห่งประมวลรัษฎากร ปรับ 1,000-2,000 บาท
นอกจากนี้ ในกรณีที่มีจำนวนเงินภาษีเงินได้นิติบุคคลต้องชำระตามแบบ ภ.ง.ด.51 บริษัทหรือห้างหุ้นส่วนนิติบุคคลยังต้องรับผิดเสียเงินเพิ่มตามมาตรา 67 ตรี แห่งประมวลรัษฎากร ต้องเสียเงินเพิ่มในอัตรา 0.1-1.5% ของเงินภาษีที่ต้องชำระจนกว่าเงินเพิ่มจะครบ 20% ของเงินภาษี แต่หากไม่ยื่นแบบแสดงรายการภายในกำหนดเวลา อาจถือได้ว่าไม่ให้ความร่วมมือแก่ทางราชการ อาจไม่ได้รับการพิจารณาลดหรืองดเบี้ยปรับ หรือเงินเพิ่มกรณีอื่น
ทั้งนี้ กรมสรรพากรได้มอบหมายให้เจ้าหน้าที่กำชับไปยังบริษัทเอกชนแล้วว่า ให้เอกชนคำนวณภาษีรอบครึ่งปีให้ดี หากเอกชนใช้ฐานครึ่งปีแรกมาคำนวณและไม่เผื่อรายได้ที่จะดีขึ้นในครึ่งปี อาจจะทำให้ต้องเสียค่าปรับ เพราะคำนวณภาษีต่ำกว่าที่ต้องเสียจริง 25% ของทั้งปี ซึ่งต้องถูกปรับ 20% ของภาษีที่ยังขาดอยู่
สำหรับการยื่น ภ.ง.ด.51 เป็นการยื่นประมาณการกำไรสุทธิของบริษัททั้งปี โดยกรมสรรพากรจะดูจากผลประกอบการจริงช่วงเดือน ม.ค.-ก.ค. บวกด้วยประมาณการกำไรสุทธิเดือน ส.ค.-ธ.ค. เพื่อให้ได้ประมาณการของทั้งรอบระยะเวลาบัญชีและนำมาหารด้วย 2 เพื่อให้ได้ตัวเลขมาคำนวณภาษีครึ่งปี โดยผู้ประกอบการต้องคำนวณภาษีรอบครึ่งปีให้ดี เพราะหากคำนวณพลาดอาจต้องเสียค่าปรับตามที่กฎหมายกรมสรรพากรกำหนดไว้
ที่ผ่านมา กรมสรรพากรรายงานการจัดเก็บรายได้ช่วง 10 เดือนที่ผ่านมา จัดเก็บได้ 1.37 ล้านล้านบาท ต่ำกว่าเป้าหมายที่ตั้งไว้ 1 แสนล้านบาท โดยภาษีมูลค่าเพิ่มจัดเก็บได้ต่ำกว่าเป้าหมาย 4.81 หมื่นล้านบาท เนื่องจากมูลค่าการนำเข้าที่หดตัวจากราคาน้ำมันดิบที่ลดลงและภาษีมูลค่าเพิ่มที่จัดเก็บจากการบริโภคภายในลดลง
อย่างไรก็ตาม ภาษีเงินได้บุคคลธรรมดาจัดเก็บได้สูงกว่าเป้าหมาย 7,249 ล้านบาท โดยภาษีหัก ณ ที่จ่ายภาคเอกชนจากเงินเดือน (ภ.ง.ด.1) และอสังหาริมทรัพย์จัดเก็บได้สูงกว่าเป้าหมาย ผลจากมาตรการกระตุ้นเศรษฐกิจภาคอสังหาริมทรัพย์ของรัฐบาลในช่วงที่ผ่านมา